登江陵郡城觀雪
作者：張栻
朝代：宋

paragraphs: 黄雲澹四垂，飛雪忽無際。
排空風力靜，整整若有制。
穿林初著花，點瓦已成毳。
低連七澤波，遠接關河勢。
憑城領奇觀，壯思起病滯。
四年領邊州，氣候苦多盭。
清秋日昏昏，仲冬雷虺虺。
雪花有時零，轉首即開霽。
及茲洗瘴眸，天公豈無意。
爲邦抱百憂，但願得豐歲。
對之一欣然，不飲心已醉。
春前尚餘臘，三白或可冀。
更約竹間梅，共作歲寒計。